J. Slabý, poslanec: (2009-02-03):
Vážený pán predsedajúci, vážené panie poslankyne, vážení páni poslanci, novela školského zákona, ktorú pán prezident vrátil do parlamentu na opätovné prerokovanie s návrhom na neprijatie zákona ako celku, je podľa mňa neprijateľná hneď z niekoľkých dôvodov. Nesúlad navrhovanej novely školského zákona so zákonom č. 215/1995 Z. z. o geodézii a kartografii je zrejmý a v podstate bol potvrdený aj samotnými poslancami za Stranu maďarskej koalície, ktorí sa hneď v deň, keď bola prijatá novela školského zákona, pokúšali pozmeňujúcimi návrhmi upraviť tento zákon, teda zákon o geodézii a kartografii, na obraz svojej novely školského zákona. Už vtedy som upozornil na nebezpečné zahrávanie sa s otváraním, môžeme to tak nazvať, Pandorinej skrinky. Ale ak dovolíte, o kartografických dielach budem podrobnejšie hovoriť v druhej časti môjho vystúpenia aj s nejakými ukážkami. Ďalej je v novele školského zákona používaný termín „geografické názvy, ktoré sú vžité a zaužívané v jazyku národnostnej menšiny“. Takisto ako pán prezident upozornil na to, že takáto formulácia je nejednoznačná, podľa mňa vytvára priestor na ďalšie nedorozumenia. Pri posudzovaní tejto problematiky si musíme uvedomiť a rešpektovať celý rad historických súvislostí. Je bežnou praxou, že pri politických zmenách dochádza nielen k zmenám názvov štátov, ale aj miest a iných geografických objektov. V priebehu 60 rokov napríklad tatranský Gerlach zažil nasledovné premenovania: Štít Františka Jozefa, Štít Československých légií, Gerlachovský štít, Stalinov štít a dnes opäť Gerlachovský štít. Avšak kolonizátori či okupanti často pozmenia do svojho jazyka alebo aspoň gramatiky prakticky všetky zemepisné názvy. Stačí si pozrieť napríklad nemeckými okupantmi vydané mapy Poľska alebo Čiech a Moravy. Rakúsko-Uhorsko bolo v podstate tiež koloniálnou ríšou a maďarskí kolonizátori dôsledne pomaďarčili aj všetky zemepisné názvy Slovenska. Svedectvo o tom dokonale presvedčivú dávajú vojenské špeciálky rakúsko-uhorskej armády. Je teda samozrejmé, že po rozpade Rakúsko-uhorskej monarchie a po vzniku Československa sa vrátili pôvodné slovenské názvy alebo vznikli názvy nové. Preto je podľa môjho názoru nehoráznosť požadovať, aby zemepisné názvy Slovenska boli v maďarských učebniciach uvádzané tak, ako boli ich úradné názvy za monarchie, a nie také, aké sú platné dnes. Podľa mňa ide totiž o ignorovanie stavu dnes platných úradných zemepisných názvov Slovenskej republiky a ide o nezakrytú snahu uplatňovať pomaďarčené pomenovania, keď po rakúsko-uhorskom vyrovnaní zavládla v Uhorsku tuhá maďarizácia. Ide o ignorovanie stavu po Trianone. Ide o to, dokázať, že pre roduverného Maďara zostane navždy Felvídek Felvídekom a Požoň Požoňom. Biľakovsky povedané, na večné časy a nikdy inak. Preto som, vážené dámy a páni, s počudovaním vnímal skutočnosť, že slovenský parlament prijal na minulej schôdzi novelu školského zákona, ktorá používanie týchto veľkouhorských názvov umožňuje a opätovne zavádza na území Slovenska. Viete, v druhej polovici 19. storočia boli tieto názvy násilne z Budapešti nadiktované a vtedy sa proti nim naši predchodcovia, ku ktorým sa mnohí hlásime, oprávnene búrili. Je pre mňa nepochopiteľné, keď teraz v samostatnom štáte, ktorý nemá prečo podliehať akýmkoľvek diktátom, sami prijmeme takýto zákon, ktorý legalizuje hore uvedené názvy. Viete čo, prečítal som si volebné programy všetkých politických strán, ktoré sú v súčasnosti v parlamente. Vo všetkých je tým či oným spôsobom zakomponované niečo o vlastenectve, niečo o národnoštátnych záujmoch a podobne. A v praxi prijmeme zákon, ktorý toto všetko potiera? Dámy a páni, aj nás budú hodnotiť naši potomkovia, tak ako my hodnotíme našich predchodcov. Ste presvedčení, že za toto, za tento zákon vám niekto postaví pamätníky, nebodaj exegi monumentum? No a tak ešte chcem povedať, že keď hovoríme o zaužívaných názvoch v jazyku menšiny, mňa ako Martinčana nikto nepresvedčí, verte mi, že Martin je vlastne Turcsán Szént Márton. (Reakcie z pléna.) Pardon, neviem maďarčinu, ale ak má byť toto pravda, potom už rovno môžeme nazývať Maticu slovenskú Anyuka Tóthová, vážené dámy, páni. (Smiech v sále.) Vo vystúpeniach poslancov za Stranu maďarskej koalície mimo iného rezonovala starosť o deti maďarských rodičov, aké traumy budú prežívať, keď budú musieť ovládať aj slovenské geografické názvy. Vzhľadom na to, že žijem v Trebišove na tzv. národnostne zmiešanom území, mám, samozrejme, dlhoročné kontakty so slovenskými občanmi maďarskej národnosti a tí ma upozornili na niekoľko nezrovnalostí. Všetci totiž posielame, podľa môjho názoru aj podľa ich názoru, deti do škôl v dobrej viere, že vedomosti, ktoré tam získajú, budú pre nich v praktickom živote významné a použiteľné. V tomto sme si všetci ako rodičia určite rovní. Tak ako je to s praktickým využitím takzvaných zaužívaných názvov v jazyku menšiny? Na Slovensku je to, samozrejme, veľmi sťažené, lebo všetky geografické diela, od automáp cez cestovné poriadky a podobne, sú vydávané v slovenčine so slovenskými názvami miest a obcí. Pardon, pokúsim sa toto naštartovať. (Dokumentovanie záberov prostredníctvom notebooku.) Zašiel som si teda do Maďarska a na čerpacej stanici pohonných hmôt som si kúpil automapu Maďarska, ktorá je úplne jednoznačne vydaná v Maďarsku, a ajhľa, a keď som si pozrel oblasť, ktorú presahuje táto automapa na Slovensko, tak názvy – áno, budem zväčšovať, páni (reakcia z pléna), ale vydrž, všetko bude, áno, ešte zväčším – sú v slovenčine. Nie je to mapa vydaná na Slovensku. Je to mapa spracovaná, vydaná v Maďarsku. Potom som si povedal, že možno bude zaujímavé vidieť ďalšiu mapu, ktorú som si na tej, poviem slangovo, benzínke všimol, je to Európsky atlas – automapa, ktorú vydala nasledovná firma – znova to skúsim zväčšiť. Je to jednoznačne maďarské vydavateľstvo. Tí, ktorí z vás vedia maďarsky, vedia aj o tom, že to bolo spracované a vydané v Maďarsku, teda nielen vytlačené. A pozrieme sa, ako tu sú uvádzané názvy na území Slovenska – chvíľočku, ono to má nejaký oddych. No, tu som až na území Poľska, ale zodpovedne vám poviem, že takéto isté názvy, Spišská Stará Ves a podobne, to vidíte, proste sú na Slovensku uvádzané názvy geografických údajov v slovenčine. Potom, keďže už som v Maďarsku, tak som si povedal, že skúsim, ako to je, keď si chcem kúpiť cestovný lístok na Slovensko. Bol som v Miskolci, myslím, že tam vidno ten dátum, pokiaľ nie, znova to skúsim zväčšiť. Vidíme dobre? A kúpil som si lístok do Prešova. Dostal som lístok Miskolc – Prešov, teda nie Miskolc – Eperies, a za, moment, tá cena je tam 3 180 forintov, som dostal tento lístok. Znova sa tam nehovorí na území Slovenska, teda nepoužíva sa žiadny maďarský názov. No a keď už som tam bol a tá pani bola taká šikovná, inak zaujímavé, že som tam komunikoval v nemčine, lebo maďarčinu natoľko neovládam, a mi ponúkla cestovný poriadok, lebo mi chcela nájsť, že ako sa dostanem domov. No a tento cestovný poriadok tu mám tiež a je zaujímavé, že keď som si pozrel takisto grafikon dopravy, napríklad Budapešť – Miskolc – Košice, tak ako si všimnete, na Slovensku sú názvy uvádzané znova v slovenčine. Pardon, ja to trošku upravím. Prosím, Štúrovo – Nové Zámky – Galanta a podobne. Preto som si dovolil vám tieto veci predviesť, aby som sa opýtal, teda podľa čoho, podľa akých máp, podľa akých materiálov sa budú deti z týchto škôl orientovať? Snáď prichádzajú do úvahy, tak ako som už predoslal, špeciálky Rakúsko-Uhorska z 19. storočia. Dovolím si však upozorniť, že odvtedy sa na Slovensku udiali výrazné zmeny, a to nielen v cestnej sieti. Na základe týchto skutočností mám dojem, že novela školského zákona bude v oblasti používania geografických názvov v jazyku menšiny pre deti v týchto školách zbytočná a v praktickom živote neupotrebiteľná. Je ale vlastne možné, a tak sa mi vidí, že toto bol vlastne cieľ, zdá sa mi, že je tu snaha, aby naši maďarskí spoluobčania prakticky neovládali slovenský jazyk, aby sa cítili na území Slovenska cudzincami. Je to možno aj snaha vytvoriť akési jazykové a národnostné geto, ktoré by prerástlo potom do autonómie až následne do odtrhnutia, ako nám to páni zo Strany maďarskej koalície veľmi pekne ukázali na tabuli nedávno odhalenej v Komárne. Ďakujem pekne za pozornosť. (Potlesk.)